# Σύλλογος μελών ΔΕΠ Ιατρικής Σχολής

# Αριστοτελείου Πανεπιστημίου Θεσσαλονίκης

Θεσσαλονίκη 14 Νοεμβρίου 2018

**Ανακοίνωση για τα περιστατικά βίας στο Π.Γ.Ν.Θ. ΑΧΕΠΑ**

Τα πρόσφατα περιστατικά ληστείας και χρήσης βίας στους χώρους του Νοσοκομείου ΑΧΕΠΑ και η αδυναμία αντιμετώπισής τους  λόγω του «Πανεπιστημιακού  Ασύλου», αποδεικνύουν για μια ακόμη φορά ότι το πανεπιστημιακό άσυλο έχει καταστεί άσυλο ανομίας. Στους ακαδημαϊκούς χώρους, όπου οι κανόνες και οι νόμοι δεν εφαρμόζονται όπως αυτοί ισχύουν σε όλη την υπόλοιπη ελληνική επικράτεια, έρχεται να προστεθεί και το Νοσοκομείο ΑΧΕΠΑ, ένα Δημόσιο Νοσοκομείο στο οποίο προσφεύγουν χιλιάδες πολίτες για προβλήματα υγείας και στο οποίο κυκλοφορούν ανενόχλητοι οι τοξικομανείς, αλλά και κάθε μορφής παραβατικοί.

Τα περιστατικά αυτά επιβεβαιώνουν τους φόβους φοιτητών, καθηγητών, εργαζομένων στο Α.Π.Θ και στο νοσοκομείο ΑΧΕΠΑ πλέον, για την σωματική τους ακεραιότητα και την δυνατότητα τους να κινούνται «ελεύθερα», να εκπαιδεύονται και να εργάζονται στους ακαδημαϊκούς χώρους.

Παρ όλες τις πρόσφατες κινητοποιήσεις των καθηγητών και των φοιτητών για το τεράστιο πρόβλημα της παραβατικότητας και εγκληματικότητας στους χώρους του Α.Π.Θ, δεν διαφαίνεται καμία πρόθεση της πολιτείας να τα αντιμετωπίσει, προστατεύοντας αποτελεσματικά την πανεπιστημιακή κοινότητα από τις έκνομες και εγκληματικές ενέργειες.

Καλούμε την πολιτεία να αναλάβει τις ευθύνες της και να παρέμβει αποτελεσματικά και άμεσα, εφαρμόζοντας τους νόμους στον χώρο του Πανεπιστημίου και προστατεύοντας την πανεπιστημιακή κοινότητα από τις έκνομες ενέργειες. Το άσυλο υπάρχει για την ελεύθερη διακίνηση των ιδεών και όχι για να προστατεύονται από αυτό όσοι επιθυμούν να παρανομούν. Η ανοχή στο καθεστώς βίας και ανομίας που κυριαρχεί θα είναι πλέον συνενοχή.

Καλούμε τέλος τους συναδέλφους και τους φοιτητές μας να αντιδράσουν ενωμένοι και αποφασιστικά, μέσα από τα θεσμικά όργανα, εναντίον στη βία και στις παραβάσεις του ακαδημαϊκού χώρου και της ακαδημαϊκής ελευθερίας.

|  |
| --- |
| **Για το Δ.Σ. του συλλόγου** |
| **Ο Πρόεδρος** | **Ο Γ. Γραμματέας** |
| **Ι. Νηματούδης** | **Στ. Τριαρίδης** |